观农赋
石贯 (Tang)
岁起于东。丁壮就功。则知富民必资于廪实。彊国亦在于年丰。是时也。杏花疏树。蒲叶抽丛。晓出凤城。疲道路之攸往。回瞻鹑野。知耕凿之斯崇。美夫原隰底绩。沟塍刻镂。耒耜交横。烟云辐凑。人沮溺而为伴。水郑白以分溜。一稃二米。禾同北里之禾。苗盛草稀。豆异南山之豆。观夫田畯至喜。室家相欢。挥镃去莠。筑堰浇兰。野饷晓持于斜径。畚插暮荷于层峦。邻近山之树密。悦临流之地宽。葵腰镰而乍采。黍策杖而时看。且人生在勤。勤则不匮。欲抑末以敦本。在用天而分地。思文后稷。济时敷播殖之功。惟彼陶唐。申命掌嵎夷之事。八政之中食居一。四人之里农为二。倬彼甫田。习无不利。故土爰稼穑。含灵是资。岁稔则家知礼让。食足则国赞邕熙。无辞艰难。服先畴之畎亩。皆当储峙。救黎人之阻饥。九年殷忧于尧日。万箱发咏于周诗。迹忝门人。得承规于孔父。心将请学。恐贻责于樊迟。